En person pågrepet etter væpnet aksjon i Vestfold
- En mann er pågrepet, opplyser operasjonsleder Merete Kvaal Martinsen ved Vestfold politidistrikt til VG Nett like over klokken 23 mandag kveld. Hun kan foreløpig ikke bekrefte at dette er mannen politiet jaktet på. Politiet i Vestfold ble varslet av en annen beboer ved asylmottaket. - Vi fikk melding om en person som gikk berserk, knuste inventar og viftet med en kniv inne i en leilighet. Han skal ikke ha truet noen direkte, men vi forsøker nå å finne ham og få brakt på det rene hva som har skjedd i forkant, sier operasjonsleder Kjetil Indahl i Vestfold politidistrikt til VG Nett. Han opplyser at politiet har bevæpnet seg, og leter nå med hunder i området. Ifølge Indahl prøver politiet også å få kontakt med andre beboere for å innhente opplysninger om det som har skjedd. - Vi forsøker å finne ut om mannen har bekjente i nærheten som han muligens kan oppholde seg hos. Vi vet ikke ennå hva eller hvem aggresjonen var rettet mot, sier Indahl.
Politiet lette mandag kveld etter en aggressiv mann med kniv i tilknytning til et asylmottak på Fossnes i Stokke.